Бердах чудиссина уьстагIий генахь доцуш догIучу хина сихонца тIехьаьвдира. ЛегIанчу берда тIера атта дара царна хи мала. Цхьадерш хи чу девллера, тIехьа тIегIертачара чутеттарна. Анзор, сихха тIехулара хIуманаш, схьаяьхна, охьа а кхиссина, хи чу велира. Кхузахь хи кIорга дацара, кхунна гIодаюккъалц бен ца догIура иза. Хино жима Iахар дIатакхо мегара, жена хьалха иза нисбелча, цундела уьстагIашна уллехьа а вахна, хи чохь сецира кIант. Органан хи шийла дара, амма малхо дохдинчу дегIана там бора цо. Хи чу ветталуш, цинцаш дIасадетташ, самукъадаьлла воллура Анзор. Цхьадолу уьстагIий, хи молчуьра совца а севцина, кхуьнга хьоьжуш лаьттара.